|  |  |  |
| --- | --- | --- |
|  | **Nyhedsbrev**  **Nr. 1**  **31. Årgang** | **Faglig information**  **til medlemmerne fra**  **Kalundborg Lærerkreds**    ***13. januar 2022*** |

**Kære medlem**

**HUSK**

**ÅRETS**

**GENERAL-**

**FORSAMLING**

**FREDAG D.**

**18. MARTS**

**2022**

**Kalundborg**

**Lærerkreds**

**Nytorv 8,1**

**Kalundborg**

**Tlf:**

**5951 5112**

**Mail:**

[**053@dlf.org**](mailto:053@dlf.org)

**Hjemmeside:**

**www.kreds53.org**

**Åbningstider**

**Kredskontoret:**

Mandag 10-15

Tirsdag 10-15

Onsdag 10-15

Torsdag10-17

Fredag 9-13

**Rigtig godt nytår** hvor du endnu engang skulle møde ind i **corona**ens skygge – lige et par dage med fjernundervisning, hvor nogle havde krav om tilstedeværelse på skolen – og andre nærmest blev opfordret til at blive hjemme. Så mødte eleverne ind og nødskema nummer xxx skulle følges. Jeg håber, du har ledelse, som også tænker på at passe på dig. Når det er bedst for eleverne kun at være i stamklassen, så er det nok også bedst for lærere kun at færdes i få klasser.

Vi har igen prøvet at opfordre kommunen til øget **rengøring**. På pressemødet i sidste uge lød det ret entydigt i mine ører som om, der blev opfordret til 3 helt centrale ting: Vaccine, test OG hygiejne – hvor det sidste både handlede om afspritning/håndvask OG om hyppig rengøring af flader og håndtag. Danmarks Lærerforening centralt er i dialog med ministeriet om dette – og har spurgt til det i kredsene. Vi har svaret, at hos os er rengøringen fortsat uændret.

Det planlagte fyraftensmøde med Morten Refskov torsdag den 20/1 er desværre **udsat**. Vi skønnede i sidste uge, at det nok ikke ville være smart at sidde tæt i vores mødelokale lige nu. Men vi vender tilbage med en ny dato i løbet af foråret.

I forhold til arbejdstidsaftalen, A-20, så er vi nået dertil, at direktøren har udsendt **den kommunale redegørelse** for skoleåret 22/23. I kredsen er vi af den opfattelse, at den ikke lever op til de krav, der stilles i A-20, men vi har foreløbig taget hans beslutning til efterretning.

Inden så længe er der igen gået 3 måneder, så din leder skal opgøre det præsterede arbejde for skoleåret. Det er den **1. februar**, du skal have den opgørelse udleveret elektronisk eller i papirform.

Når vi er kommet på denne side af jul, begynder kredsstyrelsen så småt at forberede sig på **den kommende generalforsamling** – der i år er en valggeneralforsamling og derfor ligger en fredag (18. marts 2022), så vi kan feste sammen bagefter. Det betyder også, at du, kære medlem, skal overveje, om du kunne have lyst til at stille op til kredsstyrelsen – eller som suppleant. Eller – du kan kigge dig rundt blandt dine kolleger og se, om du tænker, at en af dem ville være rigtig god at have med i kredsstyrelsen. Så må du lige trække vedkommende i ærmet.

**To ønsker for 2022:** I skrivende stund lyder det som om det letter lidt med coronaen ude i samfundet. Jeg vil virkelig krydse fingre for, at det også snart løjer af ude på skolerne, hvor jeg tænker, at det lige nu er pænt rodet nogle steder – med mange smittede og nære kontakter blandt både lærere og elever. Et andet stort ønske for det nye år herfra er, at vi snart får fundet en vej mht. arbejdstiden i Kalundborg, så vi kan komme til at bruge krudtet på det, det hele handler om – at lave god skole.

De bedste nytårshilsner

Lone Varming,

Kredsformand